text: Flemming skal vaske hænder til ”I østen stiger solen op”
  18 september 2017 kl. 20.15
  Dårlig håndhygiejne er hvert år skyld i en million sygedage. Derfor sender Vejle Kommune sin sundhedsbus rundt til virksomheder for at lære de ansatte at vaske hænder.
  Flemming Madsen er ansat i kommunen. Han føler selv, at han er rimelig god til at vaske hænder.
  - Jeg plejer at være meget omhyggelig med at vaske hænder, når jeg har været på toilet – og sådan set også i løbet af dagen, siger han til TV SYD.
  Så det må komme an på en prøve?
  I bussen vasker han hænder, som han plejer, og så smøres en særlig creme på. Under ultraviolet lys afsløres det, hvor det halter.
  - Dine håndygge ser meget fine ud, får han at vide. Men lyset afslører snavs ved neglerødderne – og da han vender håndfladerne op, bliver han overrasket.
  - Nej, det er da helt vildt.
  Han får det gode råd, at en håndvask skal tage lige så lang tid, som det tager at synge første vers af ”I Østen stiger solen op”.
  - Det vil jeg da prøve næste gang. Så må vi jo se, om kollegerne  kan holde det ud?
  
  